Document ID: 32008R0524

ΚΑΝΟΝΙΣΜΌΣ (ΕΚ) αριθ. 524/2008 ΤΗΣ ΕΠΙΤΡΟΠΉΣ
της 11ης Ιουνίου 2008
για την τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την προθεσμία χρησιμοποίησης της κατακυρωθείσας αλκοόλης οινικής προέλευσης ενόψει νέων βιομηχανικών χρήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, περί κοινής οργανώσεως της αμπελοοινικής αγοράς (1), και ιδίως το άρθρο 33,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1623/2000 της Επιτροπής, της 25ης Ιουλίου 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς (2), καθορίζει, μεταξύ άλλων, τις λεπτομέρειες εφαρμογής για τη διάθεση των αποθεμάτων αλκοόλης που έχουν συσταθεί μετά τις αποστάξεις που αναφέρονται στα άρθρα 27, 28 και 30 του κανονισμού (ΕΚ) αριθ. 1493/1999 και κατέχονται από τους οργανισμούς παρέμβασης.
(2)
Σύμφωνα με το άρθρο 80 του κανονισμού (ΕΚ) αριθ. 1623/2000, διεξάγονται δημοπρασίες για την πώληση αλκοόλης οινικής προέλευσης για νέες βιομηχανικές χρήσεις, προκειμένου να περιοριστούν τα αποθέματα κοινοτικής οινικής αλκοόλης και να επιτραπεί η υλοποίηση στην Κοινότητα βιομηχανικών σχεδίων περιορισμένης έκτασης ή η μεταποίηση σε εμπορεύματα που προορίζονται για εξαγωγή για βιομηχανικούς σκοπούς.
(3)
Λαμβανομένων υπόψη των σημαντικών ποσοτήτων αλκοόλης που πωλήθηκαν το 2006 για νέες βιομηχανικές χρήσεις, αποδεικνύεται ότι η προθεσμία των δύο ετών, που προβλέπεται στο άρθρο 85 παράγραφος 5 του κανονισμού (ΕΚ) αριθ. 1623/2000, για τη χρησιμοποίηση της αλκοόλης από τους υπερθεματιστές είναι πολύ σύντομη και πρέπει να παραταθεί κατά ένα έτος.
(4)
Ο κανονισμός (ΕΚ) αριθ. 1623/2000 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 85 του κανονισμού (ΕΚ) αριθ. 1623/2000, η παράγραφος 5 αντικαθίσταται από το ακόλουθο κείμενο:
«5. Η χρησιμοποίηση της κατακυρωθείσας αλκοόλης πρέπει να περατωθεί εντός τριών ετών από την ημερομηνία της πρώτης παραλαβής.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουνίου 2008.

Labels: 3
17
6